མདོ་སྨད་ཀྱི་ཡུལ་འདིར་ཤེས་རིག་བྱུང་འཕེལ་གྱི་གནས་བབ་མདོ་ཙམ་བརྗོད་ན།འཚོ་གནས་སྡོད་གསུམ་གྱི་ཆ་ནས་ཡབ་མེས་ནས་བརྒྱུད་པའི་སྦྲ་གུར་དང་ཁང་ཁྱིམ།ཨམ་ཆས་དང་ཨམ་ཟས་བཅས་ཀྱི་ཁྱད་ཆོས་མི་འདྲ་བ་མ་ཟད།གཉའ་ཁྲི་བཙན་པོ་ནས་གནམ་རི་སྲོང་བཙན་བར་གྱི་ལོ་ངོ་བདུན་བརྒྱ་ཙམ་གྱི་རིང་ལ་ཡུལ་འདིར་རིག་གནས་དང༌།ཆོས་ལུགས།རྒྱལ་ཐབས་སོགས་དར་རྒྱས་བྱུང་ཡོད་པ་བོད་ཀྱི་ལོ་རྒྱུས་ཡིག་ཚང་ལས་མཐོང་ཐུབ་པ་དཔེ་མཚོན་འགའ་ཞིག་བཀོད་ན།ལྡེའུ་ཆོས་འབྱུང་སོགས་སུ་སྤྱི་ལོའི་དུས་རབས་དང་པོའི་ནང་མདོ་སྨད་འ་ཞའི་ཡུལ་ནས་རྒྱལ་པོ་གྲི་གུམ་བཙན་པོའི་མཆོད་གནས་ལྟ་བུར་གདན་དྲངས་པའི་ལོ་རྒྱུས་ཡོད་པས།སྐབས་དེར་མདོ་སྨད་དུ་བོན་སྒྲུང་ལྡེའུ་སོགས་ཀྱི་རིག་གཞུང་དར་རྒྱས་བྱུང་བ་རྟོགས་ནུས་ཤིང༌།སྤྱི་ལོ་༥༧༩ཡས་མས་སུ་བྱོན་པའི་བོད་ཀྱི་རྒྱལ་རབས་ཉེར་བརྒྱད་པ་སྟག་རི་གཉན་གཟིགས་སམ་དམུས་ལོང་དཀོན་པ་བཀྲའི་མིག་འབྱེད་ཕྱིར་ཡབ་ཀྱི་བཀའ་བཀོད་ལྟར་མདོ་སྨད་ཀྱི་ནང་ཚན་འ་ཞའི་ཡུལ་ནས་འ་ཞའི་སྨན་པ་སྤྱན་དྲངས་ཏེ་རྒྱལ་བོའི་སྤྱན་ཕྱེ་བའི་ལོ་རྒྱུས་སོགས་ལ་བལྟས་ཚེ་བོད་ཀྱི་ཡུལ་ལུང་གཞན་ལས་མདོ་སྨད་དུ་གསོ་རིག་ལག་ལེན་དར་རྒྱས་ཆེ་ཙམ་བྱུང་བ་རྟོགས་ནུས་པ་ལྟ་བུའོ།།གཞན་ཡང་འཕགས་པའི་ཡུལ་ནས་མཉམ་མེད་ཤཀྱཱ་སེང་གེའི་བསྟན་པ་བོད་གངས་ཅན་པའི་གནས་འདིར་དར་རྗེས།བོད་བཙན་པོའི་རྒྱལ་རབས་མཐའ་མ་རྒྱལ་བོ་གླང་དར་གྱིས་བསྟན་པ་ཡོངས་སུ་བསྣུབས་ན་ཡང༌།ཡུལ་འདི་ནས་བླ་ཆེན་དགོངས་པ་རབ་གསལ་གྱིས་བསྟན་པའི་མེ་རོ་མདོ་ཁམས་སྨད་ནས་གསོས་ཏེ་བསྟན་པ་ཕྱི་དར་བོད་ཁམས་ཡོངས་སུ་ཁྱབ་པའི་ལོ་རྒྱུས་ལྡན་ཞིང༌།མཉམ་མེད་རྗེ་ཙོང་ཁ་བ་ཆེན་པོ་སྐུ་དངོས་སུ་བལྟམས་པའི་གནས་མཆོག་ཁྱད་པར་བ་དེ་ཡིན་ལ།སྐུ་འབུམ་དང་བླ་བྲང༌།བྱང་གི་དགོན་ཆེན་བཞི་ལ་སོགས་པའི་བསྟན་པ་དང་ཆོས་ལུགས་རིས་མེད་ཀྱི་དགོན་མ་ལག་ཆིག་སྟོང་སུམ་བརྒྱ་བཞི་བཅུ་ཙམ་མདོ་སྨད་ཀྱི་ཡུལ་ལུང་གང་སར་བརྗིད་ཆགས་ཤིང་མདོ་སྔགས་རིག་གནས་དར་ཞིང་རྒྱས་པ་དབྱར་མཚོའི་དཔལ་ལ་འགྲན་ཞིང༌།དམ་པའི་ཆོས་ཀྱི་བྱིན་གྱིས་རླབས་ཏེ་འགྲོ་བའི་བློ་ཁ་ཆོས་ལ་ཕྱོགས་ནས་ཡུལ་ཀུན་ཏུ་ཞི་བདེའི་རྣམ་པས་ཁྱབ་ཡོད།འོན་ཀྱང་དུས་རབས་ཉི་ཤུའི་དུས་དཀྱིལ་ཙམ་ནས་རྒྱ་དམར་གཞུང་གིས་མདོ་སྟོད་སྨད་ནས་བཟུང་རིམ་གྱིས་བོད་ས་ཡོངས་རྫོགས་ཧམ་བཟུང་བྱས་ཏེ་བོད་ཀྱི་མི་རིགས་རིག་གཞུང་དང་བཅས་པ་ཤུལ་མེད་དུ་བཟོ་འཆར་སྲིད་ཇུས་ལག་བསྟར་ཁྲོད།མདོ་སྨད་ཀྱི་ཡུལ་འདི་ལའང་མི་རིགས་རིག་གཞུང་དང་བཅས་པར་ཆག་འཇིག་བརྗོད་ཀྱིས་མི་ལང་བ་ནི་ཨ་ལགས་ཙ་ཡེས་མཛད་པའི་ངའི་ཕ་ཡུལ་གྱི་ཡ་ང་བའི་ལོ་རྒྱུས་སོགས་ཉེ་རབས་ཀྱི་ལོ་རྒྱུས་འདྲ་མིན་དུ་བཀོད་པ་ལྟར་དང༌།ཕྱི་ལོ་༢༠༠༨ལོར་མདོ་སྨད་ཀྱི་ས་ཁྱོན་ཡོངས་སུ་ཁྱབ་པའི་ཞི་རྒོལ་ནི་མདོ་སྨད་ཀྱིས་རྩོམ་སྒྲིག་བྱས་པའི་ས་བྱིའི་ཞི་རྒོལ་ཆེན་མོདང༌།བཙན་བྱོལ་བོད་མི་མང་སྤྱི་འཐུས་ལྷན་ཚོགས་ནས་བསྡུ་སྒྲིག་གནང་བའི་བོད་མིའི་སྐྱིད་སྡུག་མཉམ་མྱོང་གཞིས་སྡོད་རྩོམ་པ་པོ་འོད་ཟེར་ལགས་ཀྱིས་བརྩམས་པའི་གངས་སེང་གི་ངར་སྒྲསོགས་སུ་གསལ་བ་ལྟར་ཡིན།དུས་རབས་ཉི་ཤུའི་ནང་རྒྱའི་གཡོ་ཇུས་འོག་བུས་ཕ་བསད་ཅིང༌།ཕས་བུ་བསད་པ།ནང་མི་བསད་པའི་བེམ་རོའི་སྟེང་དུ་ཞབས་བྲོ་འཁྲབ་ན་བྱ་དགའ་སྤྲད་པའི་ལོ་རྒྱུས་ཀྱང་བྱུང་ཡོད་པའི་གནས་ཚུལ་མདོར་བསྡུས་ཙམ་མོ།།